שלום  רב, 

הנדון: בקשה לפי חוק חופש המידע 
הריני להפנות אליכם בקשה לפי חוק חופש המידע, כדלקמן:
1. נבקש לקבל לידינו את כל פרוטוקולי הוועדה הבין-משרדית למשתלמים בחקלאות (להלן – ועדת המשתלמים) ואת כל החלטותיה החל משנת 2015 ועד למועד מסירת המידע;
2. נבקש לקבל לידינו את הנוהל, ככל שקיים, הקובע את סדרי עבודתה וסמכויותיה של ועדת המשתלמים;
3. נבקש לדעת האם חל שינוי כלשהו בהרכבה של ועדת המשתלמים מבחינת משרדי הממשלה המשתתפים בוועדה זו. במידה שכן, נבקש לדעת את פרטי השינוי ואת טעמיו;
4. נבקש לקבל לידינו את הנוהל, ככל שקיים, החולש על הבאתם לישראל של משתלמים בחקלאות בידי מרכזים פרטיים; 
5. נבקש לקבל מידע בעניין הבאתם לישראל של משתלמים בחקלאות בידי מרכזים פרטיים, כדלקמן:
1. כמה משתלמים הושמו אצל כל אחת מהחברות/מוסדות העוסקות בהכשרת משתלמים, אשר נוטלות חלק בתכניות ההשתלמות החל משנת 2008 ואילך; נבקש לקבל פילוח לפי מדינות מוצא;
2. כמות החברות ושמות החברות/מוסדות, העוסקות בהכשרת משתלמים ואשר נוטלות חלק בתכנית ההשתלמות – מאז 2008 ועד היום;
6. במידה שאין נוהל החולש על הבאתם של משתלמים בחקלאות (שאלה 3 לעיל) או שקיים נוהל כאמור אך הסוגיות שיפורטו להלן אינן מוסדרות בו, נבקש לקבל את המידע הבא:
1. על-פי אלו קריטריונים מוחלט לאפשר לחברה לפעול כמרכז השתלמות בחקלאות ולהביא משתלמים לישראל? מה הם תנאי הסף בהם כל חברה נדרשת לעמוד, ומה הם התנאים המהותיים בהם כל חברה נדרשת לעמוד בקשר עם פעילותה השוטפת כמרכז השתלמות?
2. על-פי אלו קריטריונים מוחלט כמה משתלמים להקצות לכל חברה וחברה מתוך מכסת המשתלמים? ככל שקיים נוהל או הסדר ספציפי בעניין, נבקש לקבלו;
3. מהו ההסדר הנוהג בענין שכר הלימוד אותו רשאי כל מרכז לגבות?
7. האם הוגשו בקשות לפתיחת מרכזים חדשים להשתלמות בחקלאות מאז שנת 2012? נבקש לקבל את פרטי המכרז/ים, שעל-פיהם הוגשו בקשות לפתיחת מרכזים חדשים להשתלמות בחקלאות, ככל שהוגשו ואת ההחלטות, שהתקבלו במענה לבקשות אלה; 
8. אלו פעולות פיקוח ואכיפה מתקיימות, אם בכלל, בקשר עם תכניות המשתלמים? האם עמדתה של ועדת המשתלמים משנת 2015, לפיה "אין לה כלים לבצע פיקוח ואכיפה", השתנתה? ככל שמבוצעות פעולות פיקוח ואכיפה, נבקש לדעת/לקבל:
1. את הנוהל על-פיו מתבצעות פעולות אכיפה ופיקוח;
2. הדרכים בהן מועבר לידיעתם של המשתלמים מידע אודות זכויותיהם ודרכי יצירת קשר לצורך הגשת תלונות;
3. כמות התלונות שהתקבלו בידי הועדה, הנושאים בהן עסקו תלונות אלו, ותוצאות הבירור.
9. מה הטעמים שהובילו להחלטת הממשלה מס' 3431 מיום 11.1.2018 בדבר הכללת המשתלמים במכסת העובדים הזרים לחקלאות? ככל שישנו פרוטוקול המפרט את האופן בו נתקבלה ההחלטה, נבקש להעבירו לידינו. 
10. מהו חלקה התקציבי הנוכחי של תכנית המשתלמים בסיוע החוץ של ישראל? בנוסף, נבקש לקבל את ההשקעה התקציבית בתכנית המשתלמים במספרים מוחלטים, החל משנת 2008. 
11. האם עובדי מדינה בישראל או בחו"ל משתתפים במפגשים שיווקיים או אחרים מטעם מרכזי ההשתלמות או נוטלים חלק באופן אחר במצגים שמוצגים כלפי מועמדים להשתתפות בתכניות ההשתלמות השונות? ככל שקיים נוהל או הסדר ספציפי בעניין זה, נבקש לקבלו. 
12. בדן"ח מבקר המדינה משנת 2011 (דו"ח שנתי 62) מצא המבקר כי "הכרחי לקבוע אמות מידה ברורות להבחנה בין סיוע בין-לאומי ישיר, שמש"ב נותן למדינות מתפתחות בהתאם למטרותיו המוצהרות, ובין פעילות כלכלית-מסחרית, אשר ראוי שייקבעו לה כללי מסגרת בהיותה נלווית לפעילות מש"ב." (ע' 547). נבקש לקבל את אמות המידה שנקבעו להבחנה בין סיוע בין-לאומי ישיר לבין פעילות כלכלית-מסחרית, במידה שנקבעו, וכן את כללי המסגרת לפעילות כלכלית-מסחרית שנקבעו, במידה שנקבעו.  

